text: Presset på cafe-ejer vokser
  07 februar 2010 kl. 11.18
  Både det socialdemokratiske bagland og moderpartiet lægger nu hårdt pres på cafe-ejer i Vejle for at indgå overenskomst.
  TV SYD fortalte i går at det nyvalgte socialdemokratiske byrådsmedlem og cafe-ejer Martin Sikær Kristensen nægter at lave en overenskomst for sine ansatte med fagforening 3F.
  Efter indslaget har både fællesledelse, moderpartiet og den socialdemokratiske byrådsgruppe i Vejle øget presset på cafe-ejeren for at få lukket sagen.
  Mandag har 3F bebudet blokade foran Conrad Cafe - og dermed vil uenigheden blive mere eksponeret end Socialdemokratiet bryder sig om.
  - Det er en træls og pinlig sag, siger formanden for den socialdemokratiske byrådsgruppe, Søren Peschardt.
  Conrad Cafe beskæftiger 60 fortrinsvis unge - og de har truet med at sige op kollektivt, hvis de skal arbejde under 3F-overenskomst. De fleste er i dag medlemmer hos Kristelig Fagforening.
  